กรมการข้าว ปูทางให้เกษตรกรใช้เทคโนโลยีอย่างถูกต้องและเหมาะสม
นายณัฏฐกิตติ์ ของทิพย์ รองอธิบดีกรมการข้าว เปิดเผยหลังเป็นประธานเปิดการอบรมการใช้โดรนทางการเกษตรเพื่อการผลิตข้าวอย่างมีประสิทธิภาพและปลอดภัย รุ่นที่ 1 ว่า การใช้โดรนทางการเกษตรในประเทศไทยมีความนิยมแพร่หลายมากยิ่งขึ้นซึ่งมีการนำไปใช้ในการฉีดพ่นสารป้องกันกำจัดศัตรูข้าวเป็นหลัก ช่วยให้มีการใช้แรงงานและเวลาที่น้อยกว่าเมื่อเทียบกับวิธีการดั้งเดิมของเกษตรกร ซึ่งการที่นำโดรนมาใช้ในแปลงนา ผู้รับจ้างฉีดพ่นและเกษตรกรต้องมีความรู้ ความเข้าใจในการใช้โดรนสำหรับการเกษตร เพื่อให้การฉีดพ่นสารมีประสิทธิภาพและมีความแม่นยำ กรมการข้าว โดยศูนย์วิจัยข้าวปทุมธานี ร่วมกับบริษัทอะโกรโรโบติกส์ จำกัด จัดการอบรมในครั้งนี้เพื่อช่วยให้เกษตรกรและเจ้าหน้าที่กรมการข้าว เข้าใจและตระหนักถึงการใช้โดรนทางการเกษตรอย่างมีประสิทธิภาพ สามารถนำเทคโนโลยีสมัยใหม่มาประยุกต์ใช้ให้เกิดประโยชน์ ปลอดภัยต่อตนเอง สิ่งแวดล้อม และอำนวยความสะดวกในภาคการเกษตรมากยิ่งขึ้น